De la un obicei de Anul Nou, la săptămâni întregi de agresiuni în spațiul public. Cui îi place să se distreze cu petardele și care sunt consecințele pentru societate
În fiecare an, zeci de copii sunt internați în spital, cu degete lipsă, arsuri grave și vederea distrusă. Unii rămân mutilați pe viață din cauza petardelor. Rețelele de socializare sunt inundate de anunțuri disperate ale celor care își caută animalele care au fugit de acasă de frică. Poluarea crește și mai mult, iar adăposturile pentru animale sălbatice se umplu. Din când în când, apar și cazuri de tortură extremă asupra pisicilor și câinilor nimănui: aceștia sunt uciși sau grav răniți cu petarde.